b'\n_START_ARTICLE_\nHenri de Toulouse-Lautrec\n_START_SECTION_\nZgodnje \xc5\xbeivljenje\n_START_PARAGRAPH_\nHenri Marie Raymond de Toulouse-Lautrec-Monfa se je rodil v dvorcu du Bosc v Albiju, departma Tarn v srednjih Pirenejih v Franciji, kot prvorojeni otrok grofa Alphonsa de Toulouse-Lautrec-Monfa in Adele Tapi\xc3\xa9 de Celeyran, ki sta bila bratranec in sestri\xc4\x8dna. Njegova plemi\xc5\xa1ka dru\xc5\xbeina je bila stara in cenjena (bili so potomci grofov Toulouse Lautrec in vikontov Montfa iz departmaja Tarn v ju\xc5\xbeni Franciji, ki so se pogosto poro\xc4\x8dali med seboj). Mlaj\xc5\xa1i brat, ki se je rodil 28. avgusta 1867, je umrl star eno leto._NEWLINE_Po bratovi smrti sta se njegovi star\xc5\xa1a lo\xc4\x8dila in za Henrija je skrbela varu\xc5\xa1ka. Star osem let je \xc5\xa1el \xc5\xbeivet z materjo v Pariz, kjer je risal skice in karikature v svoje delovne zvezke. Dru\xc5\xbeina je hitro spoznala njegov talent. Tako mu je o\xc4\x8detov prijatelj Rene Princeteau dal prvo neformalno izobrazbo. Na nekaterih Lautrecovih zgodnjih slikah so konji (Grof Alphonse de Toulouse-Lautrec vozi svojo po\xc5\xa1tno ko\xc4\x8dijo, 1880), ki so bili Princeteaujeva posebnost, kasneje pa jih je uporabil tudi v svojih\xc2\xa0\xc2\xbbCirku\xc5\xa1kih slikah\xc2\xab._NEWLINE_Leta 1875 se je Lautrec vrnil v Albi da bi v termah v Am\xc3\xa9lie-les-Bains pozdravil zdravstvene te\xc5\xbeave v zvezi z rastjo in razvojem. Ker sta bila Lautrecova star\xc5\xa1a bli\xc5\xbenja sorodnika, je imel te\xc5\xbeave v razvoju._NEWLINE_Pri starosti 13 let (1878) si je zlomil desno stegnenico in leta 1879 \xc5\xa1e levo. Kosti se nista pravilno zacelili. Njegove noge so prenehale rasti, tako da je ostal zelo majhen pri sicer normalno razvitem trupu. Ker fizi\xc4\x8dno ni mogel sodelovati pri \xc5\xa1tevilnih aktivnosti, ki jih obi\xc4\x8dajno u\xc5\xbeivajo mo\xc5\xa1ki njegove starosti, se je Toulouse-Lautrec posvetil umetnosti._NEWLINE_Med bivanjem v Nici je napredoval pri risanju in slikanju in mojster Princeteau je prepri\xc4\x8dal njegove star\xc5\xa1e, naj se vrne v Pariz in \xc5\xa1tudira pri priznanem portretistu L\xc3\xa9onu Bonnatu. Henrijeva mama je imela velike ambicije, da bi Henri postal modni in spo\xc5\xa1tovan slikar. Leta 1882 je kot \xc5\xa1tudent od\xc5\xa1el v Pariz. V drugem poskusu je opravil izpite in kon\xc4\x8dal \xc5\xa1tudij.\n_START_SECTION_\nPariz\n_START_PARAGRAPH_\nToulouse-Lautrec je \xc5\xbeivel na Montmartru, obmo\xc4\x8dju Pariza, znanem po svojem bohemskem na\xc4\x8dinu \xc5\xbeivljenja in prostor umetnikov, pisateljev in filozofov. \xc5\xa0tudij pri Bonnatu je postavil Henrija v sredi\xc5\xa1\xc4\x8de Montmartra, ki ga je v naslednjih 20 letih le redko zapustil. Po Bonnatu je prevzel novo slu\xc5\xbebo in se leta 1882 preselil v studio Fernanda Cormona, slikarja zgodovinskih prizorov, kjer je \xc5\xa1tudiral nadaljnjih pet let. Ustanovil je skupino prijateljev, ki se je ohranila do konca njegovega \xc5\xbeivljenja. V tem \xc4\x8dasu je spoznal Emile Bernarda in Van Gogha, ki ga je Lautrec v tistem \xc4\x8dasu tudi narisal v ob\xc4\x8dutenem pastelu. Cormon, pri katerem je bil pouk bolj spro\xc5\xa1\xc4\x8den kot pri Bonnatu, je dovolil da so njegovi u\xc4\x8denci gostovali po Parizu in iskali teme za slikanje. V tem obdobju je imel Toulouse-Lautrec svoje prvo sre\xc4\x8danje s prostitutko in naslikal je svojo prvo sliko prostitutk na Montmartru, \xc5\xbeenski naj bi bilo ime Marie-Charlotte._NEWLINE_\xc5\xa0tudij je kon\xc4\x8dal in leta 1887 sodeloval na razstavi v Toulousu s psevdonimom Tr\xc3\xa9clau, anagramom priimka Lautrec. Kasneje je razstavljal v Parizu z Van Goghom in Louis Anquetinom. Belgijski kritik Octave Maus ga je povabil, naj predstavi enajst slik na razstavi Vingt v Bruslju. Van Goghov brat Theo je kupil sliko Poudre de Riz._NEWLINE_S svojim modelom Suzanne Valadon (izvirno ime Marie Clementine), ki je bila cirku\xc5\xa1ka akrobatka in ki jo je sre\xc4\x8dal leta 1887, je \xc5\xbeivel v prvem nadstropju hi\xc5\xa1e na ulici Tourlaque 7, kjr je bil tudi njegov studio. Z njo se je raz\xc5\xa1el po dveh letih, ker je poskusila s samomorom, da bi ga prisilila v poroko._NEWLINE_Od 1889 do 1894 je Henri redno sodeloval v Soci\xc3\xa9t\xc3\xa9 des Artistes Ind\xc3\xa9pendants. Naredil je nekaj upodobitev Montmartra. V vrtu gospoda Pere Foreta je Toulouse-Lautrec izdelal vrsto prijetnih zunanjih slik modela Carmen Gaudin z rde\xc4\x8do glavo, ki se pojavi kot Perica (1888)._NEWLINE_Ko so odprli kabaret Moulin Rouge, je dobil Toulouse-Lautrec naro\xc4\x8dilo za izdelavo serije plakatov, ki mu je prinesla tudi finan\xc4\x8dno neodvisnost od dru\xc5\xbeine. Njegova mati je zapustila Pariz, ker ni prenesla njegovega razvratnega \xc5\xbeivljenja. Drugi umetniki so na njegovo delo gledali zvi\xc5\xa1ka, vendar je bil Henri tako aristokratski, da mu ni bilo mar. V kabaretu je imel rezerviran sede\xc5\xbe in slikal. Med znanimi deli, ki jih je naslikal v Moulin Rougeu in drugih pari\xc5\xa1kih no\xc4\x8dnih klubih so upodobitve pevke Yvette Guilbert, plesalke Louise Weber, znane kot nezasli\xc5\xa1ane La Goulue, ki je ustvarila francoski kankan, in veliko bolj subtilne plesalke Jane Avril._NEWLINE_Postal je pomemben postimpresionisti\xc4\x8dni slikar, ilustrator Art Nouveau in litograf. Sredi leta 1890 je Toulouse-Lautrec za revijo Le Rire prispeval \xc5\xa1tevilne ilustracije.\n_START_SECTION_\nLondon\n_START_PARAGRAPH_\nV dru\xc5\xbeini Henri de Toulouse-Lautreca so bili anglofili. \xc4\x8ceprav ni govoril tako teko\xc4\x8de, kot se je pretvarjal, je govoril angle\xc5\xa1ko dovolj dobro, da je odpotoval v London. Izdeloval je plakate. Iz tega obdobja je znan plakat Confetti in oglas za kolo La Cha\xc3\xaene Simpson (1896)._NEWLINE_V Londonu je sre\xc4\x8dal Oscarja Wildea in se spoprijateljil z njim. Ko je bil Wilde zaprt, je bil Henri njegov zelo glasen zagovornik. Toulouse-Lautrec je naslikal Wildeov portret istega leta kot je bilo sojenje.\n_START_SECTION_\nZadnje obdobje\n_START_PARAGRAPH_\nLautrec je bil zasmehovan zaradi svoje majhne postave in videza in je svojo \xc5\xbealost utapljal v alkoholu. Sprva je bilo to pivo in vino. Bil je eden od pomembnih Pari\xc5\xbeanov, ki so u\xc5\xbeivali v ameri\xc5\xa1kih koktajlih. Ob petkih je prirejal ve\xc4\x8derna dru\xc5\xbeenja in silil goste, da jih preizku\xc5\xa1ajo. Koktajl, imenovan Potres (Tremblement de Terre), pripisujejo Toulouse-Lautrecu. Mo\xc4\x8dno me\xc5\xa1anico, ki vsebuje pol absinta in pol konjaka v\xc4\x8dasih postre\xc5\xbeejo z ledenimi kockami ali stresejo v me\xc5\xa1alniku napolnjenem z ledom._NEWLINE_Leta 1893 je alkoholizem \xc5\xbee na\xc4\x8del Lautrecovo zdravje, govorilo pa se je tudi o oku\xc5\xbebi s sifilisom. Leta 1899 ga je njegova mati s pomo\xc4\x8djo prijateljev na kratko institucionalizirala._NEWLINE_Alkoholik ve\xc4\x8dino svojega odraslega \xc5\xbeivljenja, je Toulouse-Lautrec tik pred smrtjo pre\xc5\xbeivel v sanatoriju. Umrl je zaradi zapletov zaradi alkoholizma in sifilisa na dru\xc5\xbeinskem posestvu Malrom\xc3\xa9 9. septembra 1901, v starosti 36 let. Pokopan je v Verdelais, Gironde, nekaj kilometrov od Ch\xc3\xa2teau Malrom\xc3\xa9._NEWLINE_Toulouse-Lautrecova mama, grofica Ad\xc3\xa8le Toulouse-Lautrec in trgovec z umetninami Maurice Joyant sta po umetnikovi smrti skrbela za njegovo dedi\xc5\xa1\xc4\x8dino. Njegova mati je prispevala sredstva za muzej v Albi, njegovem rojstnem mestu, ki je bil odprt leta 1922. Muzej ima v lasti najve\xc4\x8djo zbirko del slikarja na svetu.\n_START_SECTION_\nDelo\n_START_PARAGRAPH_\nV \xc4\x8dasu svoje umetni\xc5\xa1ke kariere, ki je trajala manj kot 20 let, je Toulouse-Lautrec ustvaril 737 platen, 275 akvarelov, 363 grafik in plakatov, 5.084 risb, nekaj keramike in vitra\xc5\xbeev ter neznano \xc5\xa1tevilo izgubljenih del._NEWLINE_Toulouse-Lautrec je znal upodobiti ljudi v svojem slikarskem slogu, ki je bil zelo linearen z velikim poudarkom na konturah. Njegov za\xc5\xa1\xc4\x8ditni znak je bila hitra, ostra in pripovedna \xc4\x8drta ne glede na to, katero izrazno sredstvo je uporabil. Veliko njegovih del je mogo\xc4\x8de najbolje opisati kot skice in pobarvane risbe._NEWLINE_V svojih velikih delih je zabele\xc5\xbeil \xc5\xbeivljenje cirkusa, plesnih dvoran, zabavi\xc5\xa1\xc4\x8d in portretiral njihove najve\xc4\x8dje zvezde. Ker je nekaj \xc4\x8dasa \xc5\xbeivel v javni hi\xc5\xa1i, je zelo realisti\xc4\x8dno, skoraj pornografsko, upodabljal tudi stanovalke._NEWLINE_Pri risanju plakatov je uporabil nov litografski postopek. Risal je direktno na kamen, s katerega je naredil odtis. Prvi klasi\xc4\x8dni plakati so prav njegovo delo._NEWLINE_Bil je mojster prikazovanja mno\xc5\xbeic, v katerih so posamezniki zelo individualizirani. V \xc4\x8dasu, ko so bile naslikane posamezne osebe, bi jih lahko prepoznali samo po silhuetah, imena mnogih pa so tudi zapisana. Umetnikovo ravnanje z objekti slikanja, bodisi kot portreti, prizori pari\xc5\xa1kega no\xc4\x8dnega \xc5\xbeivljenja ali intimne \xc5\xa1tudije, je bilo opisano kot razumevajo\xc4\x8de in nepristransko.'